তথ্যবিবরণী নম্বর : ৭৪৩

**রোহিঙ্গাদের মিয়ানমারে ফেরত পাঠাতে কাজ করছে সরকার**

**-- ত্রাণ প্রতিমন্ত্রী**

কক্সবাজার, ১৪ ফাল্গুন (২৭ ফেব্রুয়ারি) :

দুর্যোগ ব্যবস্থাপনা ও ত্রাণ প্রতিমন্ত্রী ডা. মোঃ এনামুর রহমান বলেছেন, বলপূর্বক বাস্তুচ্যুত মিয়ানমার নাগরিক রোহিঙ্গাদের সসম্মানে তাদের নিজ দেশ মিয়ানমারে ফেরত পাঠাতে কাজ করছে সরকার । তিনি বলেন, যতদিন তাদেরকে নিজ দেশে ফেরত পাঠানো সম্ভব হচ্ছে না ততদিন তাদের ভরণপোষণ-সহ সকল প্রকার মানবিক সহায়তা সরকার দিয়ে যাবে।

প্রতিমন্ত্রী আজ কক্সবাজারের উখিয়ায় রোহিঙ্গা ক্যাম্পে আয়োজিত ভারত সরকার কর্তৃক প্রদানকৃত রোহিঙ্গাদের জন্য বিভিন্ন ধরনের ত্রাণ সামগ্রী বিতরণ অনুষ্ঠানে প্রধান অতিথির বক্তৃতাকালে এসব কথা বলেন। অনুষ্ঠানে আরো বক্তৃতা করেন দুর্যোগ ব্যবস্থাপনা ও ত্রাণ মন্ত্রণালয়ের সিনিয়র সচিব মোঃ শাহ্‌ কামাল এবং বাংলাদেশে ভারতীয় হাইকমিশনার রিভা গাঙ্গুলি দাস ।

প্রতিমন্ত্রী বলেন, বাংলাদেশে আয়তনের তুলনায় জনসংখ্যা অনেক বেশি। এরই মধ্যে মিয়ানমার থেকে জোরপূর্বক বাস্তুচ্যুত ১১ লক্ষাধিক রোহিঙ্গা নাগরিকের দায়িত্ব মানবিক কারণে আমাদেরকে নিতে হয়েছে। কিন্তু এই অবস্থা বেশি দিন চলতে থাকলে তা কারোর জন্যই মঙ্গল হবে না। তাই তাদেরকে নিজ দেশ মিয়ানমারে যেন দ্রুত ফেরত পাঠানো যায় সরকার সে লক্ষ্যে কাজ করছে । এসব মিয়ানমার নাগরিক তথা রোহিঙ্গাদের নিজ দেশে প্রত্যাবর্তনে ভারত-সহ পৃথিবীর সকল বন্ধু রাষ্ট্রকে এগিয়ে আসতে প্রতিমন্ত্রী আহ্বান জানান ।

এরপর প্রতিমন্ত্রী ভারত সরকার কর্তৃক বাংলাদেশে আশ্রিত রোহিঙ্গাদের জন্য মানবিক সহায়তা হিসেবে ১ হাজার সেলাই মেশিন, ১শ’টি ফ্যামিলি তাঁবু, ৩২টি অফিস তাঁবু এবং ৩২ টি সার্চ এন্ড রেস্কিউ কিট বাংলাদেশে ভারতের হাইকমিশনারের নিকট থেকে গ্রহণ করেন এবং রোহিঙ্গাদের মাঝে বিতরণ করেন।

#

সেলিম/ফারহানা/মোশারফ/সেলিমুজ্জামান/২০২০/২০৪০ ঘণ্টা

তথ্যবিবরণী নম্বর : ৭৪২

**শিক্ষা সচেতন মা-ই পারে শিক্ষিত সন্তান উপহার দিতে**

**- গণশিক্ষা প্রতিমন্ত্রী**

নান্দাইল (ময়মনসিংহ), ১৪ ফাল্গুন (২৭ ফেব্রুয়ারি) :

প্রাথমিক ও গণশিক্ষা প্রতিমন্ত্রী মোঃ জাকির হোসেন বলেছেন, শিক্ষার প্রতি সচেতন একজন মা পারে একটি শিক্ষিত সন্তান উপহার দিতে। আর একটি শিক্ষিত সন্তানই পারে উন্নতি জাতি গঠনের নেতৃত্ব দিতে। তাই মা -দেরকে শিক্ষার প্রতি সচেতনতা সৃষ্টি করে গড়ে তুলতে হবে।

প্রতিমন্ত্রী আজ ময়মনসিংহে নান্দাইল উপজেলায় মানসম্মত শিক্ষা অর্জনে প্রাথমিক বিদ্যালয়ের মাদের অংশগ্রহণে আয়োজিত মা সমাবেশে প্রধান অতিথির বক্তৃতায় এসব কথা বলেন।

প্রতিমন্ত্রী নারীর ক্ষমতায়নে বর্তমান সরকারের বিভিন্ন পদক্ষেপের কথা উল্লেখ করে বলেন, ১ কোটি ৪০ লাখ মাদের মোবাইল ফোনে তাদের সন্তানের উপবৃত্তির অর্থ প্রেরণ করা হয়। শিক্ষার্থীদের মাঝে বিনামূল্যে পাঠ্যপুস্তক বিতরণের সাথে শিক্ষা সহায়ক উপকরণ হিসেবে জুতা, ড্রেস ও ব্যাগ দেয়ার উদ্যোগ গ্রহণ করা হয়েছে যা অচিরেই কার্যকর হবে। বিদ্যালয়ে শিশুভর্তি শতভাগ ধরে রাখতে, ভর্তিকৃত শিক্ষার্থীদের নিয়মিত উপস্থিতির হার বৃদ্ধি, ঝরে পড়ার প্রবণতা রোধ এবং শিক্ষার্থীদের দৈনন্দিন পুষ্টি চাহিদা পূরণের লক্ষ্যে দারিদ্র্য পীড়িত এলাকায় মিড-ডে মিল ও স্কুল ফিডিং কর্মসূচি গ্রহণ করা হয়েছে। সরকারের পাশাপাশি শ্রেণিকক্ষে সন্তানের শারীরিক সক্ষমতা বৃদ্ধি ও লেখাপড়ায় মনোযোগী করে গড়ে তুলতে দুপুরে রান্না করা গরম খাবার পরিবেশন করার জন্য তিনি মাদের প্রতি আহ্বান জানান।

মা সমাবেশে অন্যান্যের মধ্যে বক্তৃতা করেন সংসদ সদস্য আনোয়ারুল আবেদীন খান তুহিন, প্রাথমিক শিক্ষা অধিদপ্তরের মহাপরিচালক মোঃ ফসিউল্লাহ ও ময়মনসিংহ বিভাগীয় উপপরিচালক আনোয়ার হোসেন।

এর আগে প্রতিমন্ত্রী নান্দাইলে চামারুল্লাহ সরকারি প্রাথমিক বিদ্যালয়ের নতুন ভবনের ভিত্তিপ্রস্তর স্থাপন করেন।

#

রবীন্দ্রনাথ/ফারহানা/রফিকুল/জয়নুল/২০২০/২০৩০ঘণ্টা

তথ্যবিবরণী নম্বর : ৭৪১

**শিল্প মন্ত্রণালয়ের এডিপি পর্যালোচনা সভা**

**ইউরিয়া সারকারখানা নির্মাণে ২১০০ কোটি টাকা ছাড় পাচ্ছে**

ঢাকা, ১৪ ফাল্গুন (২৭ ফেব্রুয়ারি) :

ঘোড়াশাল-পলাশ ইউরিয়া ফার্টিলাইজার ফ্যাক্টরির জন্য ঋণদাতা ব্যাংক এইচএসবিসি ও জাপান ব্যাংক অভ্ ইন্টারন্যাশনাল কো-অপারেশন আগামী ৯ মার্চ ২১০০ কোটি টাকা ছাড় করবে।

আজ শিল্প মন্ত্রণালয়ের সম্মেলন কক্ষে বার্ষিক উন্নয়ন কর্মসূচির আওতাভুক্ত প্রকল্পসমূহের জানুয়ারি ২০২০ পর্যন্ত অগ্রগতি পর্যালোচনা সভায় একথা জানানো হয়।

শিল্পসচিব মোঃ আবদুল হালিমের সভাপতিত্বে অনুষ্ঠানে প্রধান অতিথি ছিলেন শিল্পমন্ত্রী নুরুল মজিদ মাহমুদ হুমায়ূন। শিল্প প্রতিমন্ত্রী কামাল আহমেদ মজুমদার সভায় বিশেষ অতিথির বক্তৃতা করেন।

শিল্পমন্ত্রী বলেন, খুলনার লবণচরায় অবস্থিত কুরাইশি স্টিল লিমিটেডের সরকারি অংশের শেয়ার শিল্প মন্ত্রণালয় এবং বাংলাদেশ ইস্পাত ও প্রকৌশল কর্পোরেশন (বিএসইসি)-কে অবহিত না করে বিক্রি ও সেখানে উৎপাদন কার্যক্রম বন্ধের বিষয়ে আইনি দিকগুলো পর্যালোচনার জন্য একটি কমিটি গঠন করা হয়েছে।

মন্ত্রী বলেন, চীনে করোনা ভাইরাসের বিস্তারের কারণে সারা পৃথিবীতে বাণিজ্য বাধাগ্রস্ত হচ্ছে। চীনের পরিস্থিতির কারণে দেশে যাতে শিল্পের কাঁচামালের কোনো ঘাটতি না হয়, সে বিষয়ে সরকার কাজ করছে। শিল্পমন্ত্রী সকল শিল্প এলাকা ও বন্দরে বিএসটিআই’র অবকাঠামো ও কার্যক্রম সম্প্রসারণের নির্দেশনা প্রদান করেন।

শিল্প প্রতিমন্ত্রী কামাল আহমেদ মজুমদার বিভিন্ন স্থানে সংরক্ষিত সার কোনোভাবে যাতে অপচয় না হয় সেদিকে সতর্ক থাকার নির্দেশনা দিয়ে নির্মাণাধীন ১৩টি বাফার গোডাউনের কাজ দ্রুত সমাপ্ত করতে বলেন। তিনি বলেন, বিদেশ থেকে আমদানিকৃত সার বাল্ক আকারে না এনে প্যাকেটবদ্ধ অবস্থায় সরবরাহ করার বিষয়টি টেন্ডারে উল্লেখ করার নির্দেশনা দেন।

#

মাসুম/ফারহানা/মোশারফ/জয়নুল/২০২০/২০২০ ঘণ্টা

তথ্যবিবরণী নম্বর : ৭৪০

**সন্তানের হাতে স্মার্টফোন নয়, বই তুলে দিন**

**- তথ্যমন্ত্রী**

ঢাকা, ১৪ ফাল্গুন (২৭ ফেব্রুয়ারি) :

সন্তানের হাতে স্মার্টফোন নয়, বই তুলে দেয়ার আহ্বান জানিয়েছেন তথ্যমন্ত্রী ড. হাছান মাহ্মুদ।

মন্ত্রী আজ রাজধানীর বাংলা একাডেমি প্রাঙ্গণে একুশে গ্রন্থমেলায় নতুন তিনটি বইয়ের মোড়ক উন্মোচনকালে প্রধান অতিথির বক্তৃতায় এ আহ্বান জানান।

মন্ত্রী বলেন, জীবন গড়তে ও জীবন সংগ্রামে জয়ী হতে বই হচ্ছে শ্রেষ্ঠ বাহন। বই মানুষকে প্রজ্ঞার আলোয় আলোকিত করে, শ্রেষ্ঠ বন্ধুর মতো সঠিক পথের সন্ধান দেয়।

শিবু কান্তি দাশের ‘আমার বঙ্গবন্ধু, আমার স্বাধীনতা’ কবি মোহাম্মদ হোসেনের ‘মৃত্তিকা থেকে আকাশ ছুঁয়েছে যে প্রাণ - বঙ্গবন্ধু শেখ মুজিবুর রহমান’ ও ইমরান আকন্দের ‘বিপ্লবী নূর হোসেন’ গ্রন্থের মোড়ক উন্মোচনকালে তথ্যমন্ত্রীর সাথে যোগ দেন সাবেক সাংসদ ও কবি কাজী রোজী, গণসংগীত শিল্পী ফকির আলমগীর, কবি আসলাম সানী, ড. শাহাদাৎ হোসেন নিপু প্রমুখ।

একুশে গ্রন্থমেলায় ব্যাপক প্রাণসঞ্চার বিষয়ে মন্ত্রী ড. হাছান বলেন, ‘বইমেলা ক্রমশ বর্ণিল ও প্রাণবন্ত হয়ে উঠেছে যা আমাদের মানুষের গ্রন্থপ্রীতিরই পরিচয় বহন করে।’

#

আকরাম/ফারহানা/রফিকুল/জয়নুল/২০২০/১৯৫৫ঘণ্টা

তথ্যবিবরণী নম্বর : ৭৩৯

**চিকিৎসার অনুমতি না দেওয়া অস্বাভাবিক**

**-- আইনমন্ত্রী**

ঢাকা, ১৪ ফাল্গুন (২৭ ফেব্রুয়ারি) :

আইন, বিচার ও সংসদ বিষয়ক মন্ত্রী আনিসুল হক বলেছেন, খালেদা জিয়ার অনুমতি না পাওয়ার কারণে বঙ্গবন্ধু শেখ মুজিব মেডিকেল বিশ্ববিদ্যালয়ের চিকিৎসকরা তাঁর চিকিৎসা শুরু করতে পারছেন না। তিনি বলেন, খালেদা জিয়া অসুস্থ হলে তাঁর চিকিৎসার জন্য অনুমতি দেওয়াটাই স্বাভাবিক কিন্ত তিনি সেটা দিচ্ছেন না। এটাকে তাঁর দিক থেকে অস্বাভাবিকতা মনে হচ্ছে।

মন্ত্রী আজ রাজধানীর গুলশানে তাঁর সরকারি আবাসিক অফিসে এক প্রেস ব্রিফিংয়ে সাংবাদিকদের প্রশ্নের জবাবে এসব কথা বলেন।

সুপ্রিম কোর্টে খালেদা জিয়ার জামিনের আবেদন নাকচ করা প্রসঙ্গে মন্ত্রী বলেন, এর আগে আপিল বিভাগে খালেদা জিয়ার জামিনের আবেদন করা হলে কিছু পর্যবেক্ষণ দিয়ে আপিল বিভাগ তা খারিজ করে দিয়েছিলেন। তারপরও খালেদা জিয়ার আইনজীবীরা হাইকোর্ট বিভাগে জামিনের আবেদন করেছেন। আদালত অত্যন্ত গভীরভাবে দেখার পরেই আইনি যে সিদ্ধান্তে সেই সিদ্ধান্তে উপণীত হয়েছেন।

#

রেজাউল/ফারহানা/রফিকুল/সেলিম/২০২০/১৯৩০ ঘণ্টা

তথ্যবিবরণী নম্বর : ৭৩৮

**৩১ সদস্য বিশিষ্ট বিশিষ্ট আর্ট এক্সিবিশন ইভেন্ট বাস্তবায়ন কমিটি গঠন**

ঢাকা, ১৪ ফাল্গুন (২৭ ফেব্রুয়ারি):

সংস্কৃতি বিষয়ক প্রতিমন্ত্রী কে এম খালিদকে উপদেষ্টা ও বাংলাদেশ শিল্পকলা একাডেমির মহাপরিচালক লিয়াকত আলী লাকীকে সদস্যসচিব করে ৩১ সদস্য বিশিষ্ট OIC Youth Capital 2020 International Programme আয়োজন উপলক্ষে Art Exhibition ইভেন্ট বাস্তবায়নের জন্য কমিটি গঠন করা হয়েছে।

কমিটি প্রদর্শনীর স্থান, সময়, উদ্বোধনী অনুষ্ঠানে প্রধান অতিথি হিসেবে প্রধানমন্ত্রীকে আমন্ত্রণ; প্রদর্শনীর লোগো ও পোস্টার নকশাকরণ এবং নীতিমালা প্রণয়ন; প্রদর্শনীতে অংশগ্রহণের জন্য ওআইসি অন্তর্ভুক্ত দেশসমূহকে আমন্ত্রণ; প্রদর্শনীর বিভিন্ন উপকমিটি গঠন ও অনুমোদন; প্রদর্শনীর বাজেট পর্যালোচনা ও নির্ধারণ; পুরস্কারের জন্য প্রদর্শনীর শ্রেষ্ঠ শিল্পকর্ম নির্বাচন, পুরস্কারের ধরন, মান ও সংখ্যা নির্ধারণ এবং জুরি বোর্ড গঠন, জুরি সংখ্যা ও দেশ নির্ধারণ, জুরি বোর্ডে বাংলাদেশি সদস্য নির্বাচন সংক্রান্ত কার্যক্রম পরিচালনা করবেন।

আজ সংস্কৃতি বিষয়ক মন্ত্রণালয়ের এক অফিস আদেশে এ তথ্য জানানো হয়েছে।

#

মুছা/ফারহানা/রফিকুল/আব্বাস/২০২০/১৮৫৮ ঘণ্টা

তথ্যবিবরণী নম্বর : ৭৩৭

**আরিচা-নগরবাড়ি রুটে ফেরি সার্ভিস চালু হবে**

**- নৌপরিবহন প্রতিমন্ত্রী**

নগরবাড়ী (পাবনা), ১৪ ফাল্গুন (২৭ ফেব্রুয়ারি) :

নৌপরিবহন প্রতিমন্ত্রী খালিদ মাহমুদ চৌধুরী বলেছেন, বঙ্গবন্ধু সেতুর ওপর চাপ কমাতে আরিচা-নগরবাড়ি রুটে ফেরি সার্ভিস চালুর বিষয়টি সরকারের সক্রিয় বিবেচনায় রয়েছে। এছাড়া আরিচা- রাজবাড়ির নরাদহ রুটে ফেরি সার্ভিস এবং সিরাজগঞ্জের বাঘাবাড়িকে আধুনিক বন্দরে পরিণত করা হবে। বিগত ৪০ বছরে দেশের উন্নয়নে যা হয়নি, বর্তমান সরকার তা করতে পেরেছে।

প্রতিমন্ত্রী আজ পাবনার নগরবাড়িতে আনুষঙ্গিক সুবিধাদি-সহ নদীবন্দর নির্মাণ কাজের উদ্বোধন উপলক্ষে হরিনাথপুর এসইএসডিপি মডেল হাই স্কুল মাঠে এক সুধি সমাবেশে এসব কথা বলেন।

প্রতিমন্ত্রী বলেন, বঙ্গবন্ধুকে হত্যার পর নদীকেন্দ্রিক ব্যবসা বাণিজ্য প্রায় বন্ধ হয়ে গিয়েছিল। বঙ্গবন্ধু নৌপথ খননের জন্য বিআইডব্লিউটিএ’র বহরে ৭টি ড্রেজার সংগ্রহ করেছিলেন। ২০০৯ সাল পর্যন্ত কোনো সরকার বিআইডব্লিউটি’র জন্য ড্রেজার ক্রয় করেনি। গত ১০ বছরে সরকারি বেসরকারি মিলিয়ে প্রায় ২০০ ড্রেজার নংগ্রহ করা হয়েছে।

বিআইডব্লিউটি’র চেয়ারম্যান কমডোর গোলাম সাদেকের সভাপতিত্বে অনুষ্ঠানে অন্যান্যের মধ্যে বক্তব্য রাখেন জেলা প্রশাসক কবীর মাহমুদ, অতিরিক্ত পুলিশ সুপার গৌতম কুমার বিশ্বাস, বেড়া পৌরসভার মেয়র আব্দুল বাতেন, আটঘরিয়া উপজেলা পরিষদ চেয়ারম্যান তানভীর ইসলাম ও সুজানগর উপজেলা পরিষদ চেয়ারম্যান শাহীনুজ্জামান শাহীন।

উল্লেখ্য, ৫১৩ কোটি ৯০ লাখ টাকা ব্যয়ে নদীবন্দর নির্মাণ সংক্রান্ত প্রকল্পের কাজ ২০২১ সালের ৩০ জুন শেষ হবে। প্রকল্পের মূল কাজগুলো হলোঃ ভূমি উন্নয়ন, ড্রেজিং, পাকা জেটি, তীর রক্ষা বাঁধ, সংযোগ সড়ক, স্টিল গ্যাংওয়ে, পন্টুন, কাঁটাতার-সহ সীমানা প্রাচীর, যাত্রীছাউনি-সহ পাকা সিঁড়ি, গুদাম, উন্মুক্ত মজুদ স্থান, বন্দর ভবন, প্রশাসনিক ভবন, পরিদর্শন বাংলো, ডরমেটরি ও পাইলট হাউজ নির্মাণ।

#

জাহাঙ্গীর/ফারহানা/রফিকুল/জয়নুল/২০২০/১৯০০ঘণ্টা

তথ্যবিবরণী নম্বর : ৭৩৬

**স্বর্ণ ও হিরার গুণগতমান নিয়ন্ত্রণে নীতিমালা করা হবে**

**- শিল্পমন্ত্রী**

ঢাকা, ১৪ ফাল্গুন (২৭ ফেব্রুয়ারি) :

শিল্পমন্ত্রী নূরুল মজিদ মাহমুদ হুমায়ূন বলেছেন, স্বর্ণ ও হিরার গুণগতমান নিয়ন্ত্রণে একটি নীতিমালা করা হবে। ভোক্তা পর্যায়ে মানসম্মত গহনা নিশ্চিত করতে এ নীতিমালা প্রণয়ন করা হবে। এ লক্ষ্যে তিনি শিল্প মন্ত্রণালয়ের একজন অতিরিক্ত সচিবের নেতৃত্বে নীতিমালা প্রণয়ন কমিটি গঠনের নির্দেশনা দেন।

বাংলাদেশ জুয়েলার্স সমিতির নেতাদের সাথে আয়োজিত বৈঠকে তাদের দাবির প্রেক্ষিতে মন্ত্রী আজ মন্ত্রণালয়ের কর্মকর্তাদের এ নির্দেশনা দেন। শিল্প মন্ত্রণালয়ে এ বৈঠক অনুষ্ঠিত হয়।

মন্ত্রী বলেন, জুয়েলারি শিল্পের সাথে অনেক মানুষের কর্মসংস্থান জড়িত। বর্তমান সরকার দেশীয় শিল্প বিকাশের মাধ্যমে কর্মসংস্থান সৃষ্টির ওপর গুরুত্ব দিচ্ছে। এ শিল্পের স্বার্থ রক্ষায় সরকার সম্ভব সব ধরনের নীতি সহায়তা দেবে। তিনি ভোক্তাদের স্বার্থে স্বর্ণ ও হিরার তৈরি জুয়েলারির গুণগতমান নিশ্চিত করার তাগিদ দেন। এসব জুয়েলারির হলমার্কিংয়ের জন্য ল্যাবরেটরি সুবিধা সৃষ্টিতে বিএসটিআই’র সক্ষমতা বাড়ানো হবে, বলেন তিনি।

বৈঠকে জুয়েলারি শিল্পের সম্ভাবনা ও বিদ্যমান সমস্যা নিয়ে বিস্তারিত আলোচনা হয়। এ সময় সমিতির নেতারা বলেন, সরকার জুয়েলারি শিল্পের উন্নয়নে ‘স্বর্ণ নীতিমালা ২০১৮’ প্রণয়ন করেছে। এ নীতিমালার ৫নং অনুচ্ছেদে স্বর্ণ মান প্রণয়ন, যাচাই ও নিয়ন্ত্রণের জন্য হলমার্ক পদ্ধতি বাধ্যতামূলক করা হলেও এখন পর্যন্ত তা কার্যকর হয়নি। স্বর্ণ ও হিরার হলমার্কিং এর উপযুক্ত ল্যাব না থাকায় ক্রেতা-ভোক্তারা প্রতারিত হচ্ছেন। তারা স্বর্ণ ও হিরার তৈরি জুয়েলারি গুণগতমান নিয়ন্ত্রণে দ্রুত একটি নীতিমালা প্রণয়নের দাবি জানান। একই সাথে তারা দেশীয় জুয়েলারি শিল্পের বিকাশে স্বর্ণবার আমদানি শুল্ক পুনঃনির্ধারণ এবং বন্ড সুবিধা সহজীকরণের জন্য শিল্পমন্ত্রী দৃষ্টি আকর্ষণ করেন।

বৈঠকে বাংলাদেশ জুয়েলার্স সমিতির সভাপতি এনামুল হক খান, সাধারণ সম্পাদক দিলীপ কুমার আগরওয়ালা, সাবেক সভাপতি এমএ ওয়াদুদ খান, সাবেক সাধারণ সম্পাদক ডা. দেওয়ান আমিনুল ইসলাম শাহিন, কোষাধ্যক্ষ পবিত্র চন্দ্র ঘোষ, সহসম্পাদক মোঃ রিপনুল হাসান এবং শিল্প মন্ত্রণালয়ের ঊর্ধ্বতন কর্মকর্তারা উপস্থিত ছিলেন।

#

জলিল/ফারহানা/রফিকুল/জয়নুল/২০২০/১৮০০ঘণ্টা

তথ্যবিবরণী নম্বর : ৭৩৫

**সহসাই মন্ত্রিপরিষদে ওঠবে গণমাধ্যমকর্মী আইন**

**---তথ্যমন্ত্রী**

ঢাকা, ১৪ ফাল্গুন (২৭ ফেব্রুয়ারি):

তথ্যমন্ত্রী ড. হাছান মাহ্‌মুদ বলেছেন, ‘সহসাই গণমাধ্যমকর্মী আইন মন্ত্রিপরিষদে উঠবে। এ আইনের মাধ্যমে টেলিভিশনসহ সকল গণমাধ্যমকর্মীকে আইনী সুরক্ষার আওতায় আনা যাবে।’

মন্ত্রী আজ রাজধানীতে জাতীয় প্রেসক্লাব মিলনায়তনে ঢাকা সাংবাদিক ইউনিয়ন-ডিইউজে’র বার্ষিক সাধারণ সভায় প্রধান অতিথির বক্তৃতায় তিনি এসব কথা জানান। ডিইউজে সভাপতি আবু জাফর সূর্যের সভাপতিত্বে সভায় বিশেষ অতিথি হিসেবে বক্তৃতা করেন বাংলাদেশ ফেডারেল সাংবাদিক ইউনিয়ন-বিএফইউজে’র সভাপতি মোল্লা জালাল ও মহাসচিব শাবান মাহমুদ।

মন্ত্রী এ সময় ইলেক্ট্রনিক মিডিয়াকে ওয়েজবোর্ড অন্তর্ভুক্তির দাবি প্রসঙ্গে বলেন, ‘ওয়েজবোর্ড গঠিত হয়েছিল প্রিন্ট মিডিয়ার জন্য। ওয়েজবোর্ড পার্লামেন্টে পাস করা আইনের ভিত্তিতে গঠিত হয়। ইলেক্ট্রনিক মিডিয়াকে অন্তর্ভুক্ত করতে হলে আবার আইন প্রয়োজন। কিন্তু আমরা যে গণমাধ্যমকর্মী আইন করছি, তার মাধ্যমে টেলিভিশন-সহ সকল গণমাধ্যমকর্মীকে আইনি সুরক্ষার আওতায় আনা যাবে।’

ড. হাছান বলেন, গণমাধ্যমকর্মী আইনটি ইতোমধ্যেই সচিব কমিটির সভা অনুষ্ঠিত হয়েছে। আরেকটি সভার পর আমরা সেটি মন্ত্রিসভায় নিতে পারবো। আমরা খুব সহসা সেটি করা চেষ্টা করবো। একইসাথে আশা করবো সম্প্রচার আইনটিও খুব সহসা আইন মন্ত্রণালয় থেকে ছাড় হয়ে তথ্য মন্ত্রণালয়ে আসবে। তখন আমরা সেটিও মন্ত্রিসভা নিয়ে যেতে পারবো।’

গণমাধ্যমকর্মীদের চাকুরির সুরক্ষা প্রসঙ্গে মন্ত্রী বলেন, ‘কাউকে যদি ছাঁটাইও করতে হয়, সেটিও আইন মেনেই করতে হবে। হঠাৎ একদিন সন্ধ্যাবেলা একটা ছাঁটাইয়ের কাগজ ধরিয়ে দেয়া যায় না। রাষ্ট্র সেটি অনুমোদন দেয় না। আমি অনুরোধ জানাবো, মালিকপক্ষ যে কাউকে যে কোনো সময় দয়া করে এভাবে ছাঁটাই করবেন না। তাদেরকে একটা বিপর্যস্ত অবস্থায় ফেলা কোনভাবেই সমীচীন নয়।’

দেশি গণমাধ্যম রক্ষায় মন্ত্রী তার বিশেষ উদ্যোগ প্রসঙ্গে বলেন, ‘বিদেশি চ্যানেলে বাংলাদেশি বিজ্ঞাপন প্রচার বন্ধ করা হয়েছে এবং টেলিভিশনের সিরিয়াল নির্ধারণ করে দেয়া হয়েছে। যাদের বিজ্ঞাপন চলে যাচ্ছিল সেগুলো যাতে আমাদের টেলিভিশন চ্যানেলগুলো পায়, সংবাদপত্রের বিজ্ঞাপনও যাতে না চলে যায়, এগুলোর সুফল প্রিন্ট এবং ইলেক্ট্রনিক মিডিয়া কিছুটা হলেও পাচ্ছে। যেকোন সময় যে কাউকে ছাঁটাই অবিলম্বে বন্ধ হওয়া উচিত।’

আদালতে খালেদা জিয়ার আবেদন প্রসঙ্গে এ সময় মন্ত্রী বলেন, ‘খালেদা জিয়ার রায় তো আদালতের ব্যাপার। সরকারের কোনো কিছু করণীয় নয়। এটি একান্তই আদালতের ব্যাপার।’

সাংবাদিকদের জাতির ও সমাজের বিবেক বলে অভিহিত করে মন্ত্রী বলেন, ‘তাদের লেখনীর মাধ্যমে সমাজের চিত্র পরিস্ফুটিত হয়। তাদের লেখনীর মাধ্যমে সমাজ, রাষ্ট্র, সরকার দিকনির্দেশনা পায়। একজন সাংবাদিক তার লেখার মাধ্যমে ভাষাহীনকে ভাষা দিতে পারে।দেশ, রাষ্ট্র ও সমাজের জন্য এটি একটি অত্যন্ত গুরুত্বপূর্ণ কাজ, যা আপনারা করে আসছেন।’

ডিইউজে’র নির্বাচন নিয়ে মন্ত্রী বলেন, ‘আগামী পরশুদিন একটি সুন্দর নির্বাচন অনুষ্ঠিত হোক, সেই নির্বাচনে ভালো কমিটি গঠিত হবে, যে কমিটি ভবিষ্যতে সাংবাদিকদের দাবি দাওয়া বাস্তবায়ন এবং পেশাগত উৎকর্ষ সাধিত হবে।

#

আকরাম/ফারহানা/রফিকুল/আব্বাস/২০২০/১৮২৪ ঘণ্টা

তথ্যবিবরণী নম্বর : ৭৩৪

**বেসরকারি শিক্ষা প্রতিষ্ঠানের মার্চ মাসের বেতন-ভাতার চেক হস্তান্তর**

ঢাকা, ১৪ ফাল্গুন (২৭ ফেব্রুয়ারি) :

মাধ্যমিক ও উচ্চ শিক্ষা অধিদপ্তরাধীন বেসরকারি শিক্ষা প্রতিষ্ঠানসমূহের (স্কুল ও কলেজ) শিক্ষক-কর্মচারীগণের ফেব্রুয়ারি মাসের বেতন-ভাতার সরকারি অংশের ৮টি চেক অনুদান বণ্টনকারী অগ্রণী ও রূপালী ব্যাংক লিমিটেড, প্রধান কার্যালয়ে এবং জনতা ও সোনালী ব্যাংক লিমিটেড, স্থানীয় কার্যালয়ে হস্তান্তর করা হয়েছে।

শিক্ষক-কর্মচারীগণ আগামী ৮ মার্চ পর্যন্ত সংশ্লিষ্ট শাখা ব্যাংক হতে ফেব্রুয়ারি মাসের বেতন-ভাতার সরকারি অংশের টাকা উত্তোলন করতে পারবেন।

#

মমিন/ফারহানা/রফিকুল/জয়নুল/২০২০/১৭৩০ঘণ্টা

তথ্যবিবরণী নম্বর : ৭৩৩

**নভেম্বরের মধ্যে লক্ষ্মীপুরে ‘মুজিববর্ষ স্মারক গুচ্ছগ্রাম’**

**- ভূমিমন্ত্রী**

ঢাকা,১৪ **ফাল্গুন (২৭ ফেব্রুয়ারি) :**

ভূমিমন্ত্রী সাইফুজ্জামান চৌধুরী বলেছেন, বঙ্গবন্ধুর স্মৃতিবিজড়িত লক্ষ্মীপুরের চর পোড়াগাছায় একটি আধুনিক সুযোগ-সুবিধা সম্বলিত মুজিববর্ষ স্মারক গুচ্ছগ্রাম নির্মাণ করে তার প্রবেশ পথে একটি স্মৃতিস্তম্ভ নির্মাণ করা হবে। নভেম্বরের মধ্যেই রামগতি উপজেলার পোড়াগাছা গুচ্ছগ্রাম এলাকায় বঙ্গবন্ধু স্মৃতিস্তম্ভ ও উন্নতমানের গুচ্ছগ্রাম নির্মাণ করা হবে।

আজ বৃহস্পতিবার ভূমি মন্ত্রণালয়ের সম্মেলন কক্ষে জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদযাপন উপলক্ষে ভূমি মন্ত্রণালয় কর্তৃক লক্ষ্মীপুর জেলার রামগতি উপজেলার পোড়াগাছা গুচ্ছগ্রামে ‘বঙ্গবন্ধু স্মৃতিস্তম্ভ ও আপগ্রেডেড গুচ্ছগ্রাম নির্মাণের লক্ষ্যে গঠিত কমিটি’র সুপারিশমালা, প্রকল্পের মাস্টার প্ল্যান, ত্রিমাত্রিক নকশা এবং স্বতন্ত্র বাড়ির নকশা বাস্তবায়নের বিষয়ক সভায় প্রধান অতিথির বক্তৃতায় মন্ত্রী এ কথা বলেন।

সাইফুজ্জামান চৌধুরী জানান, বঙ্গবন্ধু স্মারক গুচ্ছগ্রামের অভ্যন্তরে স্থানীয় জনগণের চলাচলের জন্য পাকা রাস্তা নির্মাণ করা হবে। গ্রামের এক প্রান্তে একটি শিশু পার্কের ব্যবস্থা রাখা হয়েছে। স্থানীয় জনগণের স্বাস্থ্যসেবার বিষয়টি চিন্তা করে একটি কমিউনিটি ক্লিনিক স্থাপনের জন্য প্রয়োজনীয় জায়গা রাখা হয়েছে।

গুচ্ছগ্রামের বর্তমান মডেলের পরিবর্তে ভূমি মন্ত্রণালয় বঙ্গবন্ধু স্মারক গুচ্ছগ্রামের মডেলটি ভবিষ্যতে প্রণিতব্য ডিপিপি’তে  অন্তর্ভুক্ত করে  দেশব্যাপী আধুনিক গুচ্ছগ্রাম সৃজনের ব্যবস্থা নেওয়া হবে বলে জানান মন্ত্রী।

ভূমিমন্ত্রীর সভাপতিত্বে অনুষ্ঠিত সভাটির সঞ্চালনা করেন ভূমি মন্ত্রণালয়ের সচিব মোঃ মাক্ছুদুর রহমান পাটওয়ারী। বেসামরিক বিমান ও পর্যটন মন্ত্রণালয়ের সাবেক মন্ত্রী সংসদ সদস্য এ. কে. এম. শাহজাহান কামাল, সাবেক পাট ও বস্ত্র প্রতিমন্ত্রী সংসদ সদস্য মেজর (অব.) আবদুল মান্নান সভায় বিশেষ অতিথি হিসেবে উপস্থিত ছিলেন। ভূমি সংস্কার বোর্ডের চেয়ারম্যান মো. আবদুল মান্নান, ভূমি রেকর্ড ও জরিপ অধিদপ্তরের মহাপরিচালক মোঃ তসলীমুল ইসলাম, লক্ষীপুরের জেলা প্রশাসক অঞ্জন চন্দ্র পালসহ ভূমি মন্ত্রণালয়, স্থানীয় সরকার বিভাগ, গণপূর্ত অধিদপ্তর, স্থাপত্য অধিদপ্তর-এর ঊর্ধ্বতন কর্মকর্তাগণ সহ লক্ষীপুরের কয়েকজন বর্ষীয়ান রাজনীতিবিদ অন্যান্যদের মধ্যে সভায় উপস্থিত ছিলেন।

#

নাহিয়ান/অনসূয়া/পরীক্ষিৎ/কুতুব/২০২০/১৬৩৬ ঘণ্টা

তথ্যবিবরণী নম্বর : ৭৩২

**দূষণ রোধ এবং জলবায়ু পরিবর্তন অভিঘাত মোকাবিলায়**

**ইউএসএইড এর সহায়তা চাইলেন পরিবেশ মন্ত্রী**

ঢাকা,১৪ **ফাল্গুন (২৭ ফেব্রুয়ারি) :**

পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন এবং ইউএসএআইডি, বাংলাদেশ এর মিশন ডিরেক্টর ডেরিক ব্রাউন এর মধ্যে দ্বিপাক্ষিক সভা আজ দুপুরে মন্ত্রণালয়ের সভাকক্ষে অনুষ্ঠিত হয়। এসময় তাঁরা বন ব্যবস্থাপনা, বন সম্প্রসারণ, বন্যপ্রাণী চোরাচালান প্রতিরোধ, দূষণ নিয়ন্ত্রণ, পরিবেশ ডাটাবেজ প্রতিষ্ঠা, স্যাটেলাইট মনিটরিংসহ বিভিন্ন কর্মসূচিতে ইউএস-এআইডি'র সহযোগিতার বিষয়ে আলোচনা করেন।

সভায় পরিবেশ, বন ও জলবায়ু পরিবর্তন মন্ত্রী বলেন, সকল প্রকার দূষণ রোধ এবং জলবায়ু পরিবর্তনের অভিঘাত মোকাবিলায় বর্তমান সরকার আন্তরিকভাবে কাজ করছে। এক্ষেত্রে দীর্ঘদিনের উন্নয়ন সহযোগী ইউএসএইড এর সহায়তা পেলে বন ব্যবস্থাপনা ও বনায়ন, দূষণ নিয়ন্ত্রণ কার্যক্রম আরো জোরদার হবে।   
  
 ইউএসএআইডি এর ডিরেক্টর বলেন, তার সংস্থাটি আগামী ৫ বছর বন ব্যবস্থাপনা, বন্যপ্রাণী চোরাচালান রোধ ও মনিটরিং ক্ষেত্রে বাংলাদেশের সাথে ঘনিষ্ঠভাবে কাজ করতে চায়। এক্ষেত্রে ইউএস ডিপার্টমেন্ট অভ এগ্রিকালচার ও ফরেস্ট সার্ভিস এবং ইউএসএআইডি এর সাথে বাংলাদেশ পরিবেশ, বন ও জলবায়ু পরিবর্তন মন্ত্রণালয়ের সাথে একটি সমঝোতা স্মারক স্বাক্ষরের লক্ষ্যে কাজ করছে তারা। তিনি জানান, সংশ্লিষ্ট ডাটাবেজ প্রতিষ্ঠা, কর্মকর্তাদের সক্ষমতা ও দক্ষতা বৃদ্ধিতেও কাজ করা হবে। বাংলাদেশের উত্তর পূর্ব অঞ্চল, চট্টগ্রাম পার্বত্য এলাকা, টেকনাফ ও সুন্দরবন এলাকার প্রতিবেশ ও জীববৈচিত্র্য সংরক্ষণেও কাজ করা হবে।

পরিবেশ, বন ও জলবায়ু পরিবর্তন মন্ত্রণালয়ের উপমন্ত্রী হাবিবুন নাহার, সচিব জিয়াউল হাসান এনডিসি**,** প্রধান বন সংরক্ষক মোঃ সফিউল আলম চৌধুরী , পরিবেশ অধিদপ্তরের মহাপরিচালক ড. এ,কে,এম রফিক আহাম্মদসহ মন্ত্রণালয় ও ইউএসএআইডি-এর উর্ধতন কর্মকর্তাগণ এসময় উপস্থিত ছিলেন।  
 #

দীপংকর/অনসূয়া/পরীক্ষিৎ/কুতুব/২০২০/১৬১৫ ঘণ্টা

তথ্যবিবরণী নম্বর : ৭৩১

**এখন থেকে জাতীয় ভাওয়াইয়া উৎসব কুড়িগ্রামে অনুষ্ঠিত হবে**

- সংস্কৃতি প্রতিমন্ত্রী

কুড়িগ্রাম,১৪ **ফাল্গুন (২৭ ফেব্রুয়ারি) :**

সংস্কৃতি বিষয়ক প্রতিমন্ত্রী কে এম খালিদ বলেছেন, ভাওয়াইয়া গান কুড়িগ্রাম জেলার প্রাণ। ভাওয়াইয়া গানের সুর এ জেলার মানুষের সাথে মিশে আছে। আবহমানকাল ধরে উত্তর জনপদসহ এ জেলার ভাওয়াইয়া গান বাংলাদেশের সংস্কৃতিকে সমৃদ্ধ করেছে। তাছাড়া কুড়িগ্রাম জেলার ব্র্যান্ডিং স্লোগান হিসেবে 'ভাওয়াইয়া গানের ধাম, নদনদীময় কুড়িগ্রাম' নির্ধারণ করা হয়েছে। এসব বিষয় মাথায় রেখে সংস্কৃতি বিষয়ক মন্ত্রণালয় সিদ্ধান্ত গ্রহণ করেছে- এখন থেকে জাতীয় ভাওয়াইয়া উৎসব কুড়িগ্রামে অনুষ্ঠিত হবে।

প্রতিমন্ত্রী আজ সকালে কুড়িগ্রাম সরকারি কলেজ মাঠে সংস্কৃতি বিষয়ক মন্ত্রণালয়ের পৃষ্ঠপোষকতায় ও জেলা প্রশাসন, কুড়িগ্রামের সহযোগিতায় বাংলাদেশ শিল্পকলা একাডেমি আয়োজিত দুই দিনব্যাপী (২৭ ও ২৮ ফেব্রুয়ারি ২০২০) 'ভাওয়াইয়া উৎসব ২০২০' এর উদ্বোধন অনুষ্ঠানে প্রধান অতিথির বক্তৃতায় এসব কথা বলেন।

কে এম খালিদ বলেন, সরকার এদেশের শিল্প-সংস্কৃতি সংরক্ষণ ও বিকাশে বদ্ধপরিকর। এরই অংশ হিসেবে বাংলাদেশ শিল্পকলা একাডেমির মাধ্যমে 'লোকজ সংস্কৃতি সংগ্রহ ও সংরক্ষণ' কর্মসূচির আওতায় ভাওয়াইয়াসহ উত্তরবঙ্গের ১৩ হাজার লোকজ গান 'উত্তরের গীতিসুধা' নামে সংগ্রহ করা হয়েছে এবং সংরক্ষণের জন্য জাতীয় আর্কাইভে প্রেরণ করা হয়েছে। তিনি বলেন, কুড়িগ্রামের কৃতি সন্তান খ্যাতিমান লেখক সৈয়দ শামসুল হকের স্মৃতিকেন্দ্র নির্মাণের উদ্যোগ নেয়া হয়েছে।

#

ফয়সল/অনসূয়া/পরীক্ষিৎ/কুতুব/২০২০/১৬০০ ঘণ্টা

তথ্যবিবরণী নম্বর : ৭৩০

**সঞ্চয়পত্রের মুনাফার হার কমানো হয়নি**

**- সঞ্চয় অধিদপ্তর**

ঢাকা,১৪ **ফাল্গুন (২৭ ফেব্রুয়ারি) :**

সঞ্চয়পত্রে বিনিয়োগে মুনাফার হার কমানোর বিষয়ে সম্প্রতি দেশের বিভিন্ন গণমাধ্যমে নানামুখী বিভ্রান্তিকর ও অসঙ্গতিপূর্ণ তথ্য সংবলিত সংবাদ পরিবেশন করা হচ্ছে যা এ খাতে বিনিয়োগকারী তথা সাধারণ জনগণের মধ্যে বিভ্রান্তি তৈরি করছে।

গতকাল জাতীয় সঞ্চয় অধিদপ্তর থেকে এক বিবৃতিতে জানানো হয়েছে, বিদ্যমান সঞ্চয় স্কিমসমূহের হার কমানো হয়নি। সঞ্চয়পত্র সমূহের মুনাফার হার যথাক্রমে একইরূপ। ৫ বছর মেয়াদি সঞ্চয়পত্র ১১ দশমিক ২৮ শতাংশ, ৩ মাস অন্তর মুনাফাভিত্তিক সঞ্চয়পত্র ১১ দশমিক ৪ শতাংশ, পরিবার সঞ্চয়পত্র ১১ দশমিক ৫২ শতাংশ ও পেনশন সঞ্চয়পত্র ১১ দশমিক ৭৬ শতাংশ বলবৎ রয়েছে। এছাড়া অনিবাসী বাংলাদেশিদের জন্য বিদ্যমান ৩টি বন্ডের মুনাফার হারও কমানো হয়নি অর্থাৎ পূর্ব নির্ধারিত হার ওয়েজ আর্নার ডেভেলপমেন্ট বন্ড ১২ শতাংশ, ইউ এস ডলার প্রিমিয়াম বন্ড ৭ দশমিক ৫০ শতাংশ এবং ইউ এস ইনভেস্টমেন্ট বন্ড ৬ দশমিক ৫০ শতাংশ বলবৎ রয়েছে।

#

অনসূয়া/পরীক্ষিৎ/রেজ্জাকুল/কুতুব/২০২০/১৫১০ ঘণ্টা

তথ্যবিবরণী নম্বর : ৭২৯

**শিল্পে নতুন বিদেশি বিনিয়োগের প্রস্তাব আসছে**

**-শিল্পমন্ত্রী**

ঢাকা, ১৪ ফাল্গুন (২৭ ফেব্রুয়ারি) :

শিল্পমন্ত্রী নূরুল মজিদ মাহমুদ হুমায়ূন বলেছেন, শিল্পে নতুন নতুন বিদেশি বিনিয়োগের প্রস্তাব আসছে। সবদিক পর্যালোচনা শেষে শিল্প মন্ত্রণালয় সবচেয়ে ভাল প্রস্তাবগুলো বাস্তবায়ন করবে।

শিল্পমন্ত্রী গতকাল রাজধানীর হোটেল রেডিসন ব্লু-তে নেদারল্যান্ডসভিত্তিক বিনিয়োগ প্রতিষ্ঠান  VSS Management & Consultancy BV প্রস্তাবিত পাবলিক প্রাইভেট পার্টনারশিপ (পিপিপি) মডেলের আওতায় নতুন চিনিকল স্থাপন সংক্রান্ত এক সভায় প্রধান অতিথির বক্তৃতায় একথা বলেন।

সভায় VSS Management & Consultancy BV প্রস্তাবিত  চিনিকলের সম্ভাবনাসমূহ তুলে ধরে পাওয়ার পয়েন্ট উপস্থাপন করা হয়।

সভায় জানানো হয়, নেদারল্যান্ডসের অত্যাধুনিক প্রযুক্তি ব্যবহার করে কয়েক বছরের মধ্যে আখ চাষের পরিমাণ চারগুণ এবং চিনি আহরণের রিকভারি হার ১৮ শতাংশ পর্যন্ত বৃদ্ধি করা সম্ভব। উল্লেখ্য, বর্তমানে দেশে বিদ্যমান চিনিকলগুলোর গড় রিকভারি হার ৬ শতাংশের কম।

শিল্পমন্ত্রী বলেন, সরকার রাষ্ট্রায়ত্ত  চিনিকলগুলোকে লাভজনক করতে সবধরনের  প্রচেষ্টা চালিয়ে যাচ্ছে। এজন্য চিনি উৎপাদনের পরিমাণ বৃদ্ধির জন্য আধুনিকায়নের উদ্যোগ গ্রহণ করা হয়েছে এবং এ লক্ষ্যে দেশি-বিদেশি বিনিয়োগ আহবান করা হচ্ছে। সে সঙ্গে চিনিকলগুলোর পণ্য বহুমুখীকরণের ওপরও গুরুত্বারোপ করা হয়েছে।

খাদ্য ও চিনি শিল্প করপোরেশনের চেয়ারম্যান সনৎ কুমার সাহার সভাপতিত্বে শিল্পসচিব মোঃ আবদুল হালিম এবং VSS Management & Consultancy BV-এর প্রধান নির্বাহী কর্মকর্তা Cees Van Stees অনুষ্ঠানে উপস্থিত ছিলেন।

#

মাসুম/অনসূয়া/রেজ্জাকুল/শামীম/২০২০/১৩১৯ ঘণ্টা